TARYBOS REGLAMENTAS (EB) Nr. 1039/2005
2005 m. birželio 21 d.
iš dalies keičiantis Reglamentą (EEB) Nr. 1907/90 dėl tam tikrų prekybos kiaušiniais standartų
EUROPOS SĄJUNGOS TARYBA,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo (1), ypač į jo 2 straipsnio 2 dalį,
atsižvelgdama į Komisijos pasiūlymą,
kadangi:
(1)
Nuo 2005 m. liepos 1 d. vietinėse viešose rinkose parduodami kiaušiniai turi būti žymimi kodu, nurodančiu skiriamąjį gamintojo numerį ir leidžiančiu nustatyti ūkininkavimo būdą, pagal 1990 m. birželio 26 d. Tarybos reglamento (EEB) Nr. 1907/90 (2) 7 straipsnio 1 dalies a punktą. Kai kuriose valstybėse narėse šis reikalavimas gali sudaryti sunkumų smulkiems ir mažas pajamas gaunantiems ūkiams, kur prekyba kiaušiniais dažnai yra papildoma veikla. Kadangi galimybė prekiauti valgymui skirtais kiaušiniais vietinėse viešose rinkose šiems ūkiams turi didelės ekonominės ir socialinės reikšmės, manoma, kad tikslinga leisti valstybėms narėms juos atleisti nuo žymėjimo reikalavimo. Todėl reikėtų numatyti tokią išimtį gamintojams, kurių ūkiuose yra ne daugiau nei 50 dedeklių vištų.
(2)
Atsižvelgiant į klausimo skubumą, būtina nustatyti išimtį prie Europos Sąjungos sutarties ir Europos Bendrijų steigimo sutarčių pridėto Protokolo dėl nacionalinių parlamentų vaidmens Europos Sąjungoje I dalies 3 pastraipoje nurodytam šešių savaičių laikotarpiui.
(3)
todėl reikėtų atitinkamai iš dalies pakeisti Reglamentą (EEB) Nr. 1907/90,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1907/90 2 straipsnio 3 dalies paskutinė pastraipa pakeičiama taip:
„Tačiau gamintojų vietinėse viešose rinkose parduodami kiaušiniai ženklinami 7 straipsnio 1 dalies a punkte numatytu kodu. Valstybės narės gali gamintojus, kurių ūkiuose yra ne daugiau nei 50 dedeklių vištų, atleisti nuo šio reikalavimo su sąlyga, kad tie kiaušiniai būtų parduodami atitinkamos valstybės narės gamybos regiono vietinėse viešose rinkose ir kad ūkio pavadinimas bei adresas būtų nurodyti pardavimo vietoje.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2005 m. birželio 21 d.